Rīgā, 2021.gada 22.februārī

Saeimas Aizsardzības, iekšlietu un korupcijas novēršanas komisijas

priekšdēdētājam Jurim Rancānam

Saeimas Aizsardzības, iekšlietu un korupcijas novēršanas komisijas  
Darba grupas Lobēšanas atklātības regulējuma izstrādei   
vadītājai Inesei Voikai

***Par Interešu pārstāvības atklātības likumu***

Amerikas Tirdzniecības palāta Latvijā (turpmāk – AmCham) augsti novērtē deputātu grupas un Saeimas Aizsardzības, iekšlietu un korupcijas novēršanas komisijas iniciatīvu aktualizēt interešu pārstāvības regulējuma nepieciešamību un sākt faktisko darbu pie Interešu pārstāvības atklātības likuma (turpmāk – Likumprojekts) izstrādes. Mūsu ieskatā organizēta un atklāta dažādu sabiedrības grupu iesaiste lēmumu pieņemšanas procesos ir veselīgas demokrātijas pamats, un mēs atbalstām likuma mērķi nodrošināt atklātu un godīgu pārstāvniecību publisku lēmumu pieņemšanā.

Iepazīstoties ar Saeimas Aizsardzības, iekšlietu un korupcijas novēršanas komisijas Lobēšanas atklātības likuma izstrādes darba grupas sagatavoto kopsavilkumu par Likumprojekta būtību un tvērumu, AmCham vēlas vērst uzmanību uz atslēgas principiem, ko būtu nepieciešams ievērot Likumprojekta izstrādē.

1. Regulējuma tvērums jāveido pēc iespējas plašāk, regulējuma subjektu vidū iekļaujot gan uzņēmēju un nozaru organizāciju, gan nevalstiskā sektora, gan uzņēmumu interešu pārstāvjus, gan arī individuālus interešu pārstāvjus, tanī skaitā zvērinātus advokātus, kas klientus pārstāv komunikācijā ar likumdevēju un izpildvaru.
2. Interešu pārstāvju iesniedzamās informācijas apjomam un tā regularitātei ir jānodrošina pietiekama caurskatāmība par veiktajām interešu pārstāvības aktivitātēm un saziņu ar lēmumu pieņēmējiem, tanī pat laikā tam ir jābūt samērīgam, neatstājot ietekmi uz konkurenci interešu pārstāvības nozarē.
3. Izvērtējot publiskā un privātā sektora iespējas, nepieciešams pēc iespējas samazināt regulējuma radīto administratīvo slogu, izmantojot gan jau esošu Saeimas un ministriju, un to pakļautības iestāžu digitālo infrastruktūru, gan adaptējot citus digitālus rīkus regulējuma piemērošanas vajadzībām. Reģistrā iekļaujamo datu iesniegšanā jāievēro vienas pieturas princips, nepieļaujot funkciju dublēšanos.
4. Regulējumam jānosaka deleģējums atbildīgajai valsts pārvaldes iestādei, kurai tiks uzticēti datu apstrādes un reģistra uzturēšanas pienākumi. Gadījumā, ja par interešu pārstāvju reģistra turētāju tiks izvēlēts Uzņēmumu reģistrs, ir jānodrošina maksimāli vienkāršota informācijas sniegšana, izmantojot jau esošās reģistra saskarnes.
5. Interešu pārstāvības regulējumam ir jākalpo par pirmo soli nozares sakārtošanai un principu iedibināšanai, tajā skaitā ieviešot nozares pašregulējuma iespējas, kas pastiprinātu regulējuma pozitīvo ietekmi uz likumdošanas procesa caurskatāmību. Vienlaikus aicinām izvērtēt citu valstu pieredzi un apsvērt iespējas piešķirt plašākas iespējas reģistrētajiem interešu pārstāvjiem, apzinoties potenciālo ietekmi uz plašāku tiesisko regulējumu, lai ieviestu labāko iespējamo risinājumu un procesu. Interešu pārstāvības atklātības likumam ir jāsekmē Eiropas Padomes Pretkorupcijas starpvalstu grupas (GRECO) rekomendāciju ieviešanu, vairojot likumdošanas un rīcībpolitikas izstrādes procesa caurskatāmību un pieejamību sabiedrībai.

Cieņā,

Līga Smildziņa-Bērtulsone

ATPL izpilddirektore

ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU